En 12-årig dreng er nu uden for livsfare og i gode hænder på børneafdelingen op Aalborg Universitetshospital, efter han tirsdag eftermiddag blev fundet livløs i bassinet i svømmehallen i Frederikshavn. - Vi får en henvendelse klokken 16.51 omkring at et barn, der ses liggende på bunden af svømmehallen, fortæller Karsten Højrup Kristensen, der er vagtchef ved Nordjyllands Politi. En hurtig indsats på stedet fra svømmehallens livreddere og svømmeinstruktører, som gav drengen livreddende førstehjælp, efter de fik ham hevet op af vandet, betød, at drengen nu efter omstændighederne har det godt igen. - Man får ret hurtigt almindelig vejrtrækning i ham igen. Og alt er normalt lige nu, siger vagtchefen. Frederikshavn Svømmeklub havde træning i svømmehallen, da ulykken skete. - Vi har selvfølgelig været deroppe og lave undersøgelser på stedet og har afhørt forskellige personer. Men det er uvist, hvordan det kunne ske, siger Karsten Højrup Kristensen.

Opsummering:
En hurtig indsats fra livreddere og svømmeinstruktører på stedet betød, at den 12-årig dreng blev reddet.